**Utkast Prosjektbeskrivelse (Pb4 Øystein)**Min oppgave vil være en lesning av Cormac McCarthys roman *The Road (Veien).* Jeg vil se på McCarthys konsepter om natur og endring, tapsmotivet i romanen og motivene om det øde, og om hvorvidt språket i romanen tar opp i seg dette som har inntruffet eller om det først og fremst fungerer på en poetisk måte for å høyne litterariteten i prosaen. Romanpersonene i *The Road* står i en mellomstilling, faren i romanen er en som på egenhånd prøver å minnes det tapte og verden slik den var før, samtidig som han er opptatt av å gi gutten håp om at det kan finnes en fremtid tross alt. Jeg skal støtte meg på hva McCarthy-forskeren Julius Greve har skrevet om McCarthys naturkonsepter og hva Cormac McCarthy selv har skrevet om sammenhengen mellom språk og det ubevisste. Jeg tar sikte på å nærlese romanen og se den i lys av hvordan motiver av endring, tap og det øde går igjen i McCarthys øvrige forfatterskap og hvordan *The Road* eventuelt skiller seg ut.  
 *The Road* kom ut i 2006 og jeg kom ganske tilfeldig over den og leste den for første gang for rundt ti år siden. Det var en bok som gjorde inntrykk på meg og siden har den ikke sluppet taket i meg. Noe av grunnen til at denne boken har opptatt meg tror jeg er at det er en kompleks roman til tross for et enkelt plott. Jeg opplever at boken står seg etter å ha gjenlest den flere ganger og at det stadig er noe jeg ikke synes å ha fått helt tak i ved den.   
 McCarthy har ofte blitt lest som en kritiker av amerikanske ideologiske forestillinger og særlig Manifest Destiny. Han har blitt lest som en som viser hvordan mennesker stadig forandrer sine levemåter, mens det bestandig er noe usivilisert og voldelig i menneskets natur. Han har blitt lest som en viderefører av amerikanske litterære tradisjoner og en arvtager etter forfattere som Melville og Faulkner. Og ikke minst har landskap blitt sett som viktig i hans forfatterskap, der settingene i romanene hans stort sett har forflyttet seg mellom nord i Sør-Statene til grense-områdene mellom USA og Mexico. Den innflytelsesrike kritikeren Harold Bloom er en representant for slike tolkninger og en som har bidratt til McCarthys ry og posisjon, da han setter forfatterskapet hans høyt.   
 Selv om slike tolkninger kan ha mye for seg, havner de ofte innenfor ganske amerikanske pastorale rammer. Jeg mener det kan være fruktbart å se *The Road* innenfor større fortolknings-rammer som forholdet mellom mennesker og natur og religiøse eller mytologiske og moralske diskurser.   
 Nylig har jeg blitt oppmerksom på den tyske McCarthys-forskeren Julius Greve som har vært opptatt av spørsmål som de nettopp nevnte. Hans bok fra 2018 *Shreds of Matter. Cormac McCarthy and the Concept of Nature* vil jeg anvende som et teoretisk utgangspunkt. Greve synes å mene at heller enn en landskapsforfatter eller naturforfatter er McCarthy en som *skriver* naturen, og som åpner for nye måter å tenke seg og skrive naturen på. Er McCarthys natur-konsept mer unikt enn mange har fått med seg? Er naturen i *The Road* i en slags forråtnelses-prosess som ikke nødvendigvis betyr slutten, men også noe nytt? Akkurat dette siste tror jeg vil være en vel optimistisk lesning av potensialet for nytt litt i *The Road*, men det kan være verdt å undersøke nærmere.  
 Jeg vil også undersøke hvordan språk og gjenstander blir brukt i romanen for å opprettholde de to hovedpersonenes menneskelighet. Og for faren sin del, gjennom språk og gjenstander forsøke å minnes den verden han kjente før apokalypsen. Dette i en roman hvor virkeligheten er helt annerledes enn den virkeligheten og kulturen språket og tingene ble til i. Randall Wilhelm har i en artikkel skrevet at måten McCarthy fremstiller gjenstander i romanen på minner om kunstgenren stilleben. På fransk kalles denne genren for *nature morte*, død natur. Kan det finnes sammenhenger mellom naturen i romanen og måtene McCarthy har fremstilt gjenstander i den på?  
 Dialogen i romanen er minimalistisk og speiler slik sett det øde landskapet personene beveger seg i. Allikevel er det rom for små språklige spill, fortellinger og kreativ bruk av språket mellom far og sønn, noe som peker mot at språket er med å opprettholde personenes menneskelighet. At slike språkspill opptrer i en roman som eller er blottet for humor er noe Rannveig Leite Molven allerede har påpekt i en masteroppgave.  
 Samtidig er det gjennomgående i romanen at personene har vanskeligheter med å finne ord for å forklare sin tilværelse og faren er også i ferd med å glemme ord og begreper på grunn av at så mye er borte og tilværelsen er knapp på mangfold, natur og andre mennesker å snakke med:  
 “He tried to think of something to say but he could not. He’d had this feeling before, beyond the numbness and the dull despair. The world shrinking down about a raw core of parsible entities. The names of things slowly following those things into oblivion. Colors. The names of birds. Things to eat. Finally the names of things one believed to be true. More fragile than he would have thought. How much was gone already?” (McCarthy, s. 93)  
  
 I en verden med så lite av alt mulig, står selve språket også i fare for å forvitre?

Vi finner også tilfeller hvor McCarthy kan sies å benytte en ironisk bruk av språket ved å ta begreper inn i romanen som strengt tatt ikke hører hjemme i en postapokalyptisk setting: “The boy stood up and got his broom and put it over his shoulder. He looked at his father. What are our long term goals? he said.” (McCarthy, s. 170)  
 I min oppgave vil jeg videre undersøke språket i romanen i lys av essayet “The Kekulé Problem” som McCarthy skrev i 2017 for vitenskapstidsskriftet *Nautilus*. I McCarthys første publiserte forsøk på å skrive noe annet enn fiksjon prøver han å besvare spørsmålet om hvor språk kommmer fra og sammenhengen mellom det ubevisste og språket som kulturell oppfinnelse. Her skriver McCarthy at det sentrale ved språk er at en ting kan stå for en annen ting. McCarthy er opptatt av det ubevisste i dette essayet, og mener at det ubevisste ikke “stoler” på språket, men bruker andre måter å fortelle oss noe, noe som er interessant med tanke på hvor viktig drømmer og ubevisste mentale bilder er i *The Road.* Et sted i essayet skriver McCarthy at fakta i verden ikke kommer i narrativ form, det er noe mennesker må gjøre. Og essayet kan kanskje understreke hvordan McCarthy vil tilbake til biologien og at det i hans forfatterskap finnes sammenhenger mellom naturvitenskap og kunst, forstått som en undersøkelse av hvor ting i verden kommer fra. Selv om det finnes en spenning her da McCarthys stil gjerne alluderer til religiøs symbolbruk. Av biografiske fakta om McCarthy er det kjent at han er svært interessert i ganske avansert naturvitenskap. Til tross for manglende formell kompetanse er han tilknyttet forskningsinstittutet Santa Fe Institute, slik det går fram i et kort forord til hans essay i tidsskriftet *Nautilus.* Hvordan McCarthys interesse og befatning med naturvitenskap i så fall kommer til syne i romanene er ikke direkte åpenbart. McCarthy skriver jo også fiksjon noe som selvfølgelig kompliserer dette forholdet. Men i en lesning av *The Road* med utgangspunkt i Greves bok er det muligens verdt å ta ta dette forholdet på alvor.  
 I et romanverk hvor institusjoner og sosiale strukturer er tapt og verden er helt endret er det paradoksale at det finnes håp i denne romanen og at dette håpet delvis er bygget på noe så tradisjonelt som kjernefamilien. Men håpet ligger for en stor del i godheten som bor i gutten. Han har en empati som går utover sin egen lille sfære selv i en ganske umulig situasjon. Hos McCarthy er dette uvanlig da vi gjerne ikke finner familier som holder sammen i hans øvrige forfatterskap. Men så skal det sies at denne romanen er spesiell ved at den er dedisert til McCarthys egen sønn. Og i *The Road* holder en far og hans sønn sammen og gir ikke opp tross vanskeligheter. På slutten av romanen, etter at faren er død, blir også sønnen “adoptert” av en ny familie eller gruppe.  
 I de første romanene McCarthy skrev på 1960- og 70-tallet lever romanpersonene på siden av samfunnet og de prøver så godt de kan å komme seg vekk fra samfunnets institusjoner. I den senere delen av hans forfatterskap finner vi romanpersoner som kan sies å ønske seg tilbake til større institusjoner. I *The Road* er denne mangelen og savnet etter institusjoner tatt svært langt. Selv om personene i McCarthys senere forfatterskap ikke lever på innsiden av større felleskap, ønsker de å holde sammen i institusjoner som kjernefamlien i *The Road*. Og gutten søker andre “good guys” som i likhet med han kan sies å bære “the fire”, noe det ser ut til at han lykkes med i slutten av romanen.   
 Min lesning skal være en nærlesning, men er det mulig å se dette ønsket om å gå tilbake til institusjoner og trygge havner i lys av krisene vårt samfunnssystem i det 21. århundre befinner seg i, hvor mye er usikkert, er flytende eller i bevegelse? Kan man her trekke inn Gilles Deleuzes begrep “control society” og sosiologen Ulrich Becks begrep om “risikosamfunnet”? (Det må sies at dette fortsatt er på tankestadiet og lite utbygd fra min side.)  
 Det har vært skrevet mye om Cormac McCarthy, også *The Road*. Og det har vært flere masteroppgaver som har tatt for seg hans forfatterskap. Senest i 2019 kom det en masteroppgave ved UiB som blant annet tar for seg det dystopiske og utopiske i *The Road*. Rannveig Leite Molvens oppgave er opptatt av gutten i romanen som en overskridende empatisk karakter og om hvorvidt farsfiguren overskrider tradisjonelle kjønnsrollemønster. Så vidt jeg har sett har ikke problematikken jeg vil ta for meg vært belyst i særlig grad i masteroppgaver her til lands.  
  
Foreløpig bibliografi  
  
Dorson, James. “Cormac McCarthy and the Genre Turn in Contemporary Literary Fiction”. *European  
 Journal of American Studies,* Special Issue: Cormac McCarthy Between Worlds, 2017. <https://doi.org/10.4000/ejas.12291>  
Greve, Julius, *Shreds of Matter. Cormac McCarthy and the Concept of Nature.* Darthmouth College  
 Press, 2018.  
McCarthy, Cormac, *The Road* (2006). London: Picador Classic, 2019.  
-- “The Kekule Problem”, *Nautilus,* Issue 47, 2017.  
 <http://nautil.us/issue/47/consciousness/the-kekul-problem>   
Molven, Rannveig Leite. *Dystopi og utopi i Oryx Crake og The Road.* Masteroppgave. Universitetet i  
 Bergen, 2019.  
Wilhelm, Randall S. “Golden chalice, good to house a god”: Still Life in *The Road*” *The Cormac  
 McCarthy Journal*, Vol. 6, Special Issue: The Road, 2008. Stable URL:  
 <https://www.jstor.org/stabke/42909389>